মহকুমা শাসকের অফিসে পোস্টার হাতে বিক্ষোভ

আরামবাগ: রাজ্যের প্রশাসনের বিরুদ্ধে ক্ষোভ উগরে দিলেন ভাবাদিঘী বাঁচাও কমিটির আন্দোলনকারীরা। সোমবার আরামবাগ (Arambagh) মহকুমা শাসকের দফতরের সামনে পোস্টার হাতে বসে পড়েন তাঁরা। দীর্ঘক্ষণ ধরে চলে তাঁদের অবস্থান-বিক্ষোভ (District News)।

আন্দোলনকারীদের অভিযোগ, প্রশাসন একাধিকবার প্রতিশ্রুতি দিলেও আজও তা বাস্তবায়িত হয়নি। ফলে সমস্যার সমাধান তো হয়নি-ই, উল্টে স্থানীয় মানুষের দুর্ভোগ বাড়ছে। তাঁদের বক্তব্য, “প্রশাসন বারবার আশ্বাস দিয়েছে। কিন্তু আজও কোনও প্রতিশ্রুতি পূরণ হয়নি। আমরা বাধ্য হয়েই আবার রাস্তায় নামতে বাধ্য হয়েছি।”

আরও পড়ুন: আইনি পরামর্শ নিচ্ছি, ‘চাকরিহারা’দের পাশে রাজ্য

এদিন বিক্ষোভকারীরা হাতে নানা পোস্টার তুলে ধরে দাবি জানান, দ্রুত ব্যবস্থা না নিলে আন্দোলন আরও জোরদার করা হবে। আন্দোলনকারীদের দাবি, ভাবাদিঘী সংরক্ষণ ও রক্ষণাবেক্ষণ নিয়ে প্রশাসন দায়িত্বজ্ঞানহীন আচরণ করছে। স্থানীয়দের স্বার্থ রক্ষা করতে না পারলে বৃহত্তর আন্দোলনের পথে হাঁটার হুঁশিয়ারিও দেন তাঁরা।

প্রশাসনের তরফে এ বিষয়ে এখনও কোনও আনুষ্ঠানিক প্রতিক্রিয়া পাওয়া যায়নি। তবে আন্দোলনকারীদের সতর্ক বার্তা রাজ্যের প্রশাসনের জন্য নতুন করে চাপের কারণ হতে চলেছে বলে মনে করছে রাজনৈতিক মহল।